ພັກ Republican ທົດສອບ ສຽງສະໜັບສະໜຸນ ຂອງປະຊາຊົນ
ບັນດາຜູ້ສະໝັກແຂ່ງຂັນເລືອກຕັ້ງ ຈາກພັກ Republican ທົດສອບສຽງສະໜັບສະໜູນ ຈາກປະຊາຊົນລັດໄອໂອວາ.
ບັນດາຜູ້ສະໝັກປະທານາທິບໍດີສັງກັດພັກ Republican ທີ່ກໍາລັງພະຍາຍາມທ້າທາຍ ປະທານາທິບໍດີບາຣັກ ໂອບາມາແຫ່ງສະຫະລັດ ໃນການເລືອກຕັ້ງປະທານາທິບໍດີໃນປີ 2012 ນັ້ນ ປະເຊີນກັບການທົດສອບສຽງສະໜັບສະໜຸນຈາກປະຊາຊົນຢ່າງສູງທີ່ຄາດ ກັນໄວ້ກ່ອນນັ້ນໃນວັນເສົາມື້ນີ້ ໃນລັດ Iowa ໃນພາກກາງຂອງສະຫະລັດ ການຢັ່ງສຽງອັນທີ່ເອີ້ນກັນວ່າ straw poll ທີ່ຈະມີຂຶ້ນທີ່ເມືອງ Ames ນັ້ນມອງເຫັນ ກັນວ່າ ເປັນການທົດສອບອັນນຶ່ງທີ່ສໍາຄັນສໍາລັບພວກຜູ້ສະໝັກທີ່ພະຍາຍາມໃຫ້ໄດ້ ຖືກແຕ່ງຕັ້ງໂດຍພັກ republican ເພື່ອເຂົ້າແຂ່ງຂັນເປັນປະທານາທິບໍດີສະຫະລັດໃນປີ 2012 ນັ້ນ ໃນການທົດສອບສຽງສະໜັບສະໜຸນກັນນີ້ມີຜູ້ສະໝັກແຂ່ງຂັນ 9 ຄົນ ຮວມທັງຜູ້ທີ່ມີຄະ ແນນນໍາໜ້າ ທ່ານ Mitt Romney ຊຶ່ງເປັນອະດີດຜູ້ວ່າການລັດ Massachusetts, ທ່ານ Newt Gingrich ອະດີດປະທານສະພາຕໍ່າສະຫະລັດ ແລະທ່ານນາງ Michele Bachmann ສະມາຊິກສະພາຕໍ່າ ແລະເປັນຜູ້ທີ່ພັກ Tea party ສະໜັບສະໜຸນນັ້ນ ໃນຄວາມພະຍາຍາມເພື່ອສົ່ງເສີມໂອກາດຂອງຕົນນັ້ນ ພວກຜູ້ສະໝັກຫລາຍຄົນໄດ້ພາກັນໄປໂຄສະນາຫາສຽງໃນວັນສຸກວານນີ້ ທີ່ຕະຫຼາດນັດລັດ Iowa ເພື່ອອໍານວຍໃຫ້ພວກຜູ້ມີສິດປ່ອນບັດເລືອກຕັ້ງໃນທ້ອງຖິ່ນມີໂອກາດທີ່ບໍ່ຄ່ອຍສູ້ມີ ໄດ້ເຂົ້າໃກ້ຊິດແລະໂອ້ລົມກັບເຂົາເຈົ້າ ທ່ານ Rick Perry ຜູ້ວ່າການລັດ Texas ກໍຈະໄປຮ່ວມກັບພວກຜູ້ສະໝັກຄົນອື່ນໆເພື່ອທໍາການໂຄສະນາຫາສຽງ ແລະທ່ານຈະປະກາດຢ່າງເປັນທາງການໃນການເຂົ້າຮ່ວມການແຂ່ງຂັນເພື່ອໃຫ້ໄດ້ຖືກແຕ່ງຕັ້ງຈາກພັກໃນວັນເສົາມື້ນີ້ ຊຶ່ງເວລານີ້ທ່ານກໍາລັງທໍາການຢ້ຽມຢາມປະຊາຊົນ ໃນລັດ South Carolina ທ່ານ Perry ຖືວ່າເປັນນຶ່ງໃນບັນດາຜູ້ສະໝັກແຂ່ງຂັນທັງຫລາຍ ທີ່ໜ້າຢ້ານກົວ ຊຶ່ງທ່ານມີ ປະຫວັດທີ່ແຂງແຮງໃນການສ້າງໜ້າວຽກຂຶ້ນ ແລະທ່ານສາມາດດຶງດູດເອົາສຽງສະໜັບສະ ໜຸນພວກປະຊາຊົນນິຍົມແນວທາງເດີມທາງດ້ານສັງຄົມ ແລະເສດຖະກິດນັ້ນໄດ້ ການສໍາຫລວດຫາງສຽງປະຊາຊົນຜູ້ປ່ອນບັດສ່ວນຫລາຍ ສັງກັດພັກRepublican ໃນການ ທົດສອບສຽງຂັ້ນຕົ້ນນີ້ ວາງແຜນທີ່ຈະສະໜັບສະໜຸນທ່ານ Mitt Romney ແລະຮອງອັນ ດັບລົງມາ ແມ່ນທ່ານ Perry